Tøyen Holding

Tøyen Holding er en norsk rapgruppe fra Oslo, bestående av produsent/rapper Fredrik Øverlie (Fredfades) og rapper Daniel Yalew Steinset (Mest Seff). De har utgitt to album, Tøyen Holding I (2017) og Tøyen Holding II (2020). Albumene har høstet gode kritikker.Tøyen Holding lager analog, sample-basert hiphop som er tydelig inspirert av Amerikansk rap slik den var på 90-tallet. De har fått oppmerksomhet for sine humoristiske og politisk ukorrekte tekstlinjer tettpakket med referanser, metaforer og ordspill (se tekstutdrag). Stilen deres er beskrevet som "rap som imponerer norsklærere", mens gruppa selv sier de "lager rap for oppegående voksne".


== Bakgrunn ==
Fredfades ble født i Oppsal øst i Oslo i 1987. Han begynte å vanke i hiphop-miljøet i ung alder, og startet tidlig med graffiti, breakdance, og produksjon. Foruten rapper er han også produsent og DJ, og produserer lydsporene til alle Tøyen Holdings utgivelser. For Tøyen Holding henter han inspirasjon  fra både jazz, soul, og hiphop i sine produksjoner. Musikkstilen er sample-basert og analog, og søker således å etterligne klassisk amerikansk hip-hop slik den startet i USA på 90-tallet.Mest Seff er oppvokst på Lambertseter. Hans far er fra Etiopia, og moren fra Norge. Han begynte å rappe allerede i 14-årsalderen, sammen med Vincent Drery (Vinz fra Nico & Vinz); de begynte etterhvert med fremføringer på de lokale fritidsklubbene på starten av 2000-tallet. Seff har studert kunst og tekstforfatning på Kunsthøgskolen i Oslo før rapkarrieren i Tøyen Holding. Han kom inn på skolen første forsøk, og sier selv at han tror han kom inn fordi han "var ekstremt på siden av skolens tradisjonelle søkere", med ymse prestasjoner på skolen, og en utradisjonell portefølje bestående av egenprodusert tekstilkunst, graffitimalerier og raptekster. Han har også studert pedagogikk ved Høgskolen i Oslo, og foruten å jobbe med rap underviser han også i kunst og håndverk på ungdomsskole. Han produserer fremdeles egen kunst i form av malerier og tekstildesign. Hva gjelder rap siterer Mest Seff blant annet Gatas Parlament, Wu-Tang Clan og Mos Def som inspirasjonskilder, sistnevnte fra hvilket han tok sitt eget scenenavn.


=== Tøyen Holding ===
Fredfades og Mest Seff møttes i ungdommen gjennom felles kontakter i Oslos hiphop-miljø, men ble for alvor kjent først etter at de tilfeldigvis hadde kjøpt leilighet ved siden av hverandre på Tøyen. De begynte etterhvert å produsere musikk sammen, og presenterte den til venner og bekjente, som overtalte dem til å gi ut eget album. De printet Tøyen Holding I, og fikk solgt 400 vinyler etter kort tid uten videre promotering. Etter dette ble de overbevist om å gi ut albumet digitalt. Tøyen Holding II ble siden utgitt på Fredfades eget plateselskap Mutual Intentions både på vinyl og i digitalt format.
Tøyen Holding har fått oppmerksomhet for sine skrytete humoristiske tekstlinjer tettpakket med referanser, metaforer og ordspill, og sine tidvis drøye, politisk ukorrekte utsagn. Musikken deres er kalt "rap som imponerer norsklærere", og musikk som "rett og slett handler om hvor kule Tøyen Holding er, noe de får til å høres helt troverdig ut". Selv har de sagt at de lager rap for "oppegående voksne, ikke dummingene med 'grillz' og ansiktstatoveringer".


== Tekstutdrag ==
"Jeg ler av deg og ditt solpass, med min hudfarge på bussen sikrer jeg meg god plass", Mest Seff i Intro
"Har sex med samtykke på en vingård i Frankrike, lager kvalitet når vi henger som spansk skinke", Mest Seff i Kan jeg få et vitne
"Lager så mye historie at huset blir verna av Riksantikvaren, sjekk kicksa på karen", Mest Seff i Frisk kapital
"De veit jeg puller opp med flammer, som Kronprins Haakon gjorde i Lillehammer", Mest Seff i Pause fra pausen
"Ressurssterk omgangskrets som en frimurer, norgesmester i vindruer", Fredfades i Norgesmester i vindruer
"Flyter som en streiting med Breitling og peiling på seiling", Mest Seff i Pause fra pausen


== Diskografi ==


=== Singler ===
Vito (2019)
Pause fra pausen (2020) med Chirag


=== Album ===
Tøyen Holding (2017) med gjester King Skurk One, Pumbish, Ivan Ave (Som Ivar Strå) og Kristoffer Eikrem
Tøyen Holding II (2020) med gjester Chirag, Ivan Ave (som Ivar Strå), Lars Vaular og King Skurk One
Tøyen Holding 3 (2023) med gjester Lars Vaular, Finni Keeg, Ivan Ave (som Ivar Strå), Big Cristo, Moggger, King Skurk One og Clovis Ochin


== Referanser ==